‘এসো দূর করি এ জীর্ণতা’ প্রতিপদে এল মুখ্যমন্ত্রীর নতুন গান

ওয়েব ডেস্ক: মহালয়ার দিন দেবী পক্ষের সূচনালগ্নেই নিজের কথা ও সুর করা একটি গান প্রকাশ্যে এনেছিলেন মুখ্যমন্ত্রী মমতা বন্দ্যোপাধ্যায় (Mamata Banerjee)। আর আজ সোমবার সকলকে প্রতিপদের শুভেচ্ছা জানিয়ে নিজের তৈরি আরও একটি গান নিজের এক্স হ্যান্ডলে শেয়ার করলেন। মুখ্যমন্ত্রী লিখলেন, “শরৎ আকাশে নীল গগনে, মা আসছেন দুর্গা অঙ্গনে”। একইসঙ্গে শুভেচ্ছাবার্তায় তিনি লিখলেন,”সকলকে জানাই শুভ প্রতিপদের আন্তরিক শুভেচ্ছা। এই আনন্দের দিনে আপনাদের সবার সঙ্গে আমার লেখা ও সুর করা একটি পুজোর নতুন গান শেয়ার করে নিচ্ছি।”

সোমবার সকালে এক্স হ্যান্ডলে নিজের তৈরি করা গানের একটি ভিডিও পোস্ট করেছেন মুখ্যমন্ত্রী। নতুন গানটি শোনা গিয়েছে গায়ক নচিকেতা চক্রবর্তীর (Nachiketa Chakrabarty) কণ্ঠে। মুখ্যমন্ত্রীর লেখা কথাঞ্জলির একটি কবিতা থেকেই তৈরি হয়েছে মুখ্যমন্ত্রীর নতুন গানটি। গানটি ঘুমন্ত দশা ভেঙে সকলকে জাগিয়ে তোলার গান। গানের এক একটা লাইন সেই কথাই বলছে। নচিকেতা চক্রবর্তীর কণ্ঠে ভেসে এল, ‘যখন তোমার ভাঙবে ঘুম, তখন তোমার সকাল, হেলায় ছড়াবে স্বপ্নফুল,হাসবে মহাকাল,এসো ঘুম ভাঙাই এ পৃথিবীর,হয়নি দেরি আজও,এসো দূর করি এ জীর্ণতা,নতুন সাজে সাজো।’ গানটি ৩ মিনিট ১৬ সেকেন্ডের। গানের প্রতিটি লাইনে প্রকাশ পেয়েছে নতুন দিনের কথা। শিল্পীর আসনে গায়ক নচিকেতা চক্রবর্তী। গানের কথা ও সুর মুখ্যমন্ত্রী মমতা বন্দ্যোপাধ্যায়ের। ইতিমধ্যে অসংখ্য মানুষ মুখ্যমন্ত্রীর নতুন গানটি শুনে ফেলেছেন।

আরও পড়ুন: ১৩১ বছরের ঐতিহ্যের সাক্ষ্য জলপাইগুড়ি গ্রামীণ দূর্গোৎসব

উল্লেখ্য, পুজোয় মুখ্যমন্ত্রীর গান নতুন নয়। হাজার কাজ সামলেও উদ্যোক্তাদের অনুরোধ মেনে তিনি আগমনি সঙ্গীত তৈরি করেন। এবারও তার ব্যতিক্রম হল না। পুজো উপলক্ষ্যে তিনি বেশ কয়েকটি গানে কথা ও সুর দিয়েছেন। গানগুলিতে কণ্ঠ দিয়েছেন ইন্দ্রনীল সেন, শ্রীরাধা বন্দ্যোপাধ্যায়, নচিকেতা চক্রবর্তীদের মতো স্বনামধন্য শিল্পীরা। সেই গানের মধ্যেই একটি গান প্রতিপদ উপলক্ষ্যে পোস্ট করলেন মুখ্যমন্ত্রী।

দেখুন অন্য খবর