মায়ের ‘আটটি হাত’ ছোট করেই গড়েন শিল্পী, কবিরাজ বাড়ির পুজোয় কেন এমন নিয়ম?

অন্ডাল: শারদোৎসবে মেতে উঠেছেন আপামর বাঙালি। শরতের আকাশ আর কাশফুলকে সাক্ষী রেখে গজের পিঠে চড়ে উমা এসেছেন মর্তে। শহরের পুজো তো বটেই। তবে আজও জেলার একাধিক বনেদি বাড়ির পুজোর জনপ্রিয়তা শীর্ষে। তেমনই এক পুজো হল অন্ডাল দক্ষিণখন্ডের কবিরাজ বাড়ির দুর্গাপুজো। এই কবিরাজ বাড়ির পুজো প্রায় ৫০০ বছর পুরনো। শুধু দেবী দুর্গার আরাধনা নয়। পুজোর চারটে দিন পূজিত হন মা কালীও।

আরও পড়ুন: বালি কৈলাস ব্যানার্জি লেনে মা বিপদতারিনী পুজিত হন দুর্গারূপে, জানুন এই পুজোর ইতিহাস

এই পুজোতে একসঙ্গে পূজিত হন মা দুর্গা ও মা কালী। এমনকি দুর্গা প্রতিমার মূর্তিতে রয়েছে এক বিশেষত্ব। অন্যান্য দুর্গা প্রতিমাগুলির থেকে কবিরাজবাড়ির দুর্গা প্রতিমার গড়ন একটু আলাদা। দেবী দুর্গার দশটি হাতের মধ্যে প্রধান হাত দুটি বড় হলেও বাকি আটটি ছোট ছোট করে তৈরি করা হয়।

কথিত আছে, বহুকাল আগে এক বছর মায়ের বিসর্জনের সময়ে মন্দির থেকে প্রতিমা বের করতে গিয়ে মায়ের ৮ টি হাত ভেঙে গিয়েছিল। পরে মায়ের স্বপ্নাদেশ পাওয়ার পর থেকে তৈরি হয়ে আসছে ছোট হাতের প্রতিমা। কবিরাজ বাড়ির পুজো দেখতে এই এলাকার পাশাপাশি ছুটে আসেন অন্য জেলার মানুষজনও।

দেখুন অন্য খবর